b'\n_START_ARTICLE_\nVaivada\n_START_SECTION_\nAbiej\xc5\xb3 Taut\xc5\xb3 Respublika\n_START_PARAGRAPH_\nPareigyb\xc4\x99 1569 m. \xc4\xafteisino ir unifikavo Liublino unija. Iki tol atskir\xc5\xb3 vaivadij\xc5\xb3 valdytojai tur\xc4\x97jo skirtingus \xc4\xafgaliojimus. Vaivadai buvo prilygintas ir \xc5\xbdemaitijos seni\xc5\xabnas._NEWLINE_Auk\xc5\xa1\xc4\x8diausias pagal rang\xc4\x85 Abiej\xc5\xb3 Taut\xc5\xb3 Respublikoje buvo Krokuvos vaivada, i\xc5\xa1 Lietuvos Did\xc5\xbeiosios Kunigaik\xc5\xa1tyst\xc4\x97s \xe2\x80\x93 Vilniaus vaivada.\n_START_SECTION_\n\xc4\xaegaliojimai\n_START_PARAGRAPH_\nVaivad\xc4\x85 skirdavo karalius, ir jis pareigas eidavo iki gyvos galvos, jeigu neb\xc5\xabdavo prie\xc5\xa1inink\xc5\xb3 nu\xc5\xa1alinamas. Vaivada buvo auk\xc5\xa1\xc4\x8diausias valstybin\xc4\x97s vald\xc5\xbeios pareig\xc5\xabnas vaivadijoje ir vaivadijos bajor\xc5\xb3 vadas, taip pat vaivadijos bajor\xc5\xb3 pa\xc5\xa1auktini\xc5\xb3 kariuomen\xc4\x97s vadas. Jo kompetencijai buvo priskirti administracijos, karo ir teismo reikalai. Jis taip pat r\xc5\xabpinosi vaivadijos miest\xc5\xb3, kuriems suteiktos Magdeburgo teis\xc4\x97s, apsauga ir tvarka, pri\xc5\xbei\xc5\xabr\xc4\x97jo j\xc5\xb3 matus, saikus ir kainas. Vaivados jurisdikcijai priklaus\xc4\x97 ir miest\xc5\xb3 \xc5\xbeyd\xc5\xb3 bendruomen\xc4\x97s._NEWLINE_Vaivada buvo Lietuvos Did\xc5\xbeiosios kunigaik\xc5\xa1tyst\xc4\x97s Pon\xc5\xb3 tarybos narys, o nuo 1569 m. Abiej\xc5\xb3 Taut\xc5\xb3 Respublikos senato nuolatinis narys. Pareigyb\xc4\x97 Lietuvoje panaikinta po Tre\xc4\x8diojo Abiej\xc5\xb3 Taut\xc5\xb3 Respublikos padalijimo 1795 m. Lenkijos karalyst\xc4\x97je 1815\xe2\x80\x931837 m. buvo 8 vaivadijos, Poznan\xc4\x97s Did\xc5\xbeiojoje Kunigaik\xc5\xa1tyst\xc4\x97je 1815\xe2\x80\x931918 m. buvo 2 vaivadijos, 1918\xe2\x80\x931939 m. Lenkijoje \xe2\x80\x93 15 vaivadij\xc5\xb3 ir autonomin\xc4\x97 \xc5\xa0lionsko vaivadija, kurioms vadovavo vaivada. Lenkijos Liaudies Respublikoje buvo nuo 9 iki 49 vaivadij\xc5\xb3, ta\xc4\x8diau vaivada savaranki\xc5\xa1k\xc5\xb3 sprendim\xc5\xb3 teis\xc4\x97s netur\xc4\x97jo arba jos buvo labai ribotos.'